Senarai penyakit anjing

Ini ialah **senarai penyakit anjing** yang merupakan pilihan penyakit dan keadaan lain yang terdapat pada anjing. Sesetengah penyakit ini adalah unik untuk anjing atau spesies berkait rapat, sementara yang lain terdapat pada haiwan lain, termasuk manusia. Bukan semua rencana yang tersenarai di sini mengandungi maklumat yang spesifik untuk anjing. Rencana dengan maklumat bukan anjing ditandai dengan asterisk (*).

## Penyakit berjangkit

### Jangkitan virus
* Rabies (hidrofobia) ialah penyakit virus maut yang dapat menjejaskan mana-mana mamalia, namun hubungan rapat anjing dengan manusia menjadikan rabies anjing kebimbangan zoonosis. Pemvaksinan anjing untuk rabies lazimnya diwajibkan oleh undang-undang. Sila lihat rencana Kesihatan anjing untuk maklumat tentang penyakit ini pada anjing.
* Parvovirus anjing ialah jangkitan perut usus yang kadang-kadang membawa maut yang terutamanya menjejaskan anak anjing. Ini hadir di seluruh dunia.
* Koronavirus anjing ialah penyakit perut usus yang biasanya tidak bergejala atau dengan tanda klinikal ringan. Tanda adalah lebih parah pada anak anjing.
* Distemper anjing ialah penyakit berjangkit yang kerap membawa maut yang terutamanya mempunyai tanda pernafasan dan tanda neurologi.
* Influenza anjing ialah penyakit pernafasan berjangkit baru muncul. Sehingga setinggi 80 peratus daripada jumlah anjing yang terjangkit akan mempunyai gejala, tetapi kadar mortaliti hanyalah 5 hingga 8 peratus.
* Hepatitis anjing berjangkit ialah penyakit hati berjangkit yang kadang-kadang membawa maut.
* Herpesvirus anjing ialah penyakit berjangkit yang merupakan punca lazim bagi kematian pada anak anjing yang berusia kurang daripada tiga minggu.
* Pseudorabies (penyakit Aujeszky) ialah penyakit berjangkit yang terutamanya menjejaskan babi, tetapi juga dapat menyebabkan penyakit maut pada anjing dengan tanda yang serupa dengan rabies.
* Virus halus anjing ialah penyakit berjangkit yang dapat menyebabkan tanda pernafasan dan tanda perut usus pada anak anjing muda.

### Jangkitan bakteria
* Bruselosis ialah penyakit bakteria yang merebak melalui seks yang dapat menyebabkan uveitis, keguguran, dan orkitis pada anjing.
* Leptospirosis ialah penyakit berjangkit yang disebabkan oleh spiroket. Gejala termasuk kegagalan hati dan ginjal dan vaskulitis.
* Penyakit Lyme* ialah penyakit yang disebabkan oleh *[[Borrelia burgdorferi]]*, iaitu spiroket, dan disebarkan oleh sengkenit daripada genus *[[Ixodes]]*. Gejala pada anjing termasuk artritis akut, anoreksia, dan ketidakbermayaan. Tiada ruam sebagaimana yang biasa terlihat pada manusia.
* Erlikiosis ialah penyakit yang disebabkan oleh *[[Ehrlichia canis]]* dan disebarkan oleh sengkenit anjing perang, *[[Rhipicephalus sanguineus]]*. Tanda termasuk demam, vaskulitis, dan kiraan darah rendah.
* Demam bintik Pergunungan Rocky* ialah penyakit riketsia yang berlaku pada anjing dan manusia. Ini disebabkan oleh *[[Rickettsia rickettsii]]* dan disebarkan oleh sengkenit daripada genus *[[Dermacentor]]*. Tanda adalah serupa dengan penyakit manusia, termasuk anoreksia, demam, dan trombositopenia.
* Spesies *[[Clostridium]]* dapat menyebabkan diarea pada anjing. Spesies berkaitan termasuk *[[Clostridium perfringens|C. perfringens]]* dan *[[Clostridioides difficile]]*.
* Batuk kenel ialah penyakit pernafasan berjangkit yang dapat disebabkan oleh salah satu daripada beberapa virus atau oleh *[[Bordetella bronchiseptica]]*. Ini paling lazim berlaku pada anjing dalam kurungan sempit seperti di kenel.

### Jangkitan kulat
* Blastomikosis* ialah penyakit kulat yang disebabkan oleh *[[Blastomyces dermatitidis]]* yang menjejaskan kedua-dua anjing dan manusia. Anjing adalah sepuluh kali ganda lebih berkemungkinan terjangkit berbanding dengan manusia. Penyakit ini pada anjing dapat menjejaskan mata, otak, paru-paru, kulit, atau tulang.
* Histoplasmosis* ialah penyakit kulat yang disebabkan oleh *[[Histoplasma capsulatum]]* yang menjejaskan kedua-dua anjing dan manusia. Penyakit ini pada anjing biasanya menjejaskan paru-paru dan usus kecil.
* Koksidioidomikosis* ialah penyakit kulat yang disebabkan oleh *[[Coccidioides immitis]]* atau *[[Coccidioides posadasii]]* yang menjejaskan pelbagai spesies, termasuk anjing. Pada anjing, tanda penyakit paru-paru primer termasuk batuk, demam, kesusutan berat, anoreksia, dan ketidakbermayaan. Penyakit tersebar berlaku apabila kulat telah merebak ke luar paru-paru dan mungkin termasuk tanda klinikal seperti ketempangan, nyeri, sawan, uveitis anterior, dan pembengkakan setempat. Diagnosis bagi Demam Lembah mungkin termasuk berbilang ujian, termasuk serologi dan radiologi. Menurut sebuah kajian yang dilakukan di kawasan Tucson dan Phoenix, 28% daripada jumlah anjing akan teruji positif untuk pendedahan kepada kulat ini menjelang usia dua tahun, tetapi hanya 6% daripada jumlah anjing akan sakit akibat penyakit klinikal. Terdapat peningkatan risiko jangkitan yang dikaitkan dengan jumlah masa yang diluangkan di ruangan luar, ruang rayau lebih besar yang dicapai oleh anjing berkenaan, dan peningkatan usia.
* Kriptokokosis* ialah penyakit kulat yang disebabkan oleh *[[Cryptococcus neoformans]]* yang menjejaskan kedua-dua anjing dan manusia. Ini ialah penyakit jarang pada anjing, sambil kucing adalah lebih berkemungkinan sebanyak tujuh hingga sepuluh kali ganda untuk dijangkiti. Penyakit ini pada anjing dapat menjejaskan paru-paru dan kulit, tetapi lebih lazim menjejaskan mata dan sistem saraf pusat.
* Kurap ialah penyakit kulit kulat yang pada anjing disebabkan oleh *[[Microsporum canis]]* (70%), *[[Microsporum gypseum]]* (20%), dan *[[Trichophyton mentagrophytes]]* (10%). Tanda tipikal pada anjing termasuk keguguran bulu dan kulit bersisik.
* Sporotrikosis ialah penyakit kulat yang disebabkan oleh *[[Sporothrix schenckii]]* yang menjejaskan kedua-dua anjing dan manusia. Ini ialah penyakit jarang pada anjing, sambil jangkitan kucing dan jangkitan kuda mendahulu dalam perubatan veterinar. Penyakit ini pada anjing biasanya merupakan lesi kulit bernodul pada kepala dan batang tubuh.
* Aspergilosis* ialah penyakit kulat yang pada anjing disebabkan terutamanya oleh *[[Aspergillus fumigatus]]*. Jangkitan biasanya terletak di dalam rongga hidung. Tanda tipikal pada anjing termasuk bersin, lelehan hidung, perdarahan dari hidung, dan pengulseran hidung.
* Pitiosis ialah penyakit yang disebabkan oleh kulapuk air daripada genus *[[Pythium]]*, *[[Pythium insidiosum|P. insidiosum]]*. Ini berlaku terutamanya pada anjing dan kuda, tetapi juga dapat menjejaskan manusia. Pada anjing, ini menjejaskan sistem perut usus dan nodus limfa, dan jarang-jarang kulit.
* Mukormikosis ialah koleksi penyakit kulat dan penyakit kulapuk pada anjing termasuk pitiosis, zigomikosis, dan lagenidiosis yang menjejaskan salur perut usus dan kulit.

### Penyakit protozoa
* Giardiasis* ialah jangkitan usus pada anjing yang disebabkan oleh protozoa *[[Giardia duodenalis|Giardia lamblia]]*. Gejala paling lazim ialah diarea. Potensi zoonosis bagi giardiasis adalah berkontroversi.
* Koksidiosis dapat disebabkan oleh pelbagai organisma koksidia pada anjing, paling lazim *[[Isopora]]*. Biasanya tiada gejala, tetapi diarea dan kesusutan berat mungkin berlaku.
* Leisymaniasis* disebarkan oleh agas dan, pada anjing serta manusia, mempunyai kedua-dua bentuk kulit dan bentuk visera. Anjing dianggap sebagai takungan untuk penyakit manusia di Benua Amerika.
* Babesiosis disebarkan oleh anggota keluarga Ixodidae, atau sengkenit keras. Kedua-dua spesies dalam genus *[[Babesia]]* yang menjejaskan anjing merupakan *[[Babesia canis|B. canis]]* dan *[[Babesia gibsoni|B. gibsoni]]*. Babesiosis dapat menyebabkan anemia hemolisis pada anjing.
* Neosporosis* disebabkan oleh *[[Neospora caninum]]*.
* Prototekosis pada anjing disebabkan oleh suatu bentuk mutan bagi alga hijau dan biasanya disebarkan. Gejala termasuk kesusutan berat, uveitis, penanggalan retina, dan tirisan dubur.

### Parasit

#### Parasit dalaman (endoparasit)
* Trikinosis disebabkan oleh *[[Trichinella spiralis]]* dan *[[Trichinella britovi|T. britovi]]*.
* Ekinokokosis ialah penyakit berjangkit yang menjejaskan anjing dan biri-biri.
* Penyakit cacing jantung disebabkan oleh *[[cacing jantung|Dirofilaria immitis]]*, yang menggunakan nyamuk sebagai vektornya. Cacing jantung hidup di dalam arteri pulmonari dan ventrikel kanan jantung. Tanda termasuk batuk, kesukaran pernafasan, dan kematian.
* Gnatostomiasis ialah penyakit daripada tinja mamalia dan makanan laut kurang masak.
* Parasit usus
** Cacing kerawit* ialah parasit lazim bagi anjing. Yang paling lazim ialah *[[Ancylostoma caninum]]*, diikuti oleh *[[Uncinaria stenocephala]]* dan *[[Ancylostoma braziliense|A. braziliense]]*. Tanda termasuk diarea, pemuntahan, dan kesusutan berat.
** Cacing pita* juga lazim dan pada anjing biasanya merupakan *[[Dipylidium caninum]]*, yang disebarkan dengan menginges pinjal dan kutu. Yang juga lazim ialah *[[Taenia pisiformis]]*, yang disebarkan dengan menginges arnab dan rodensia. Jangkitan cacing pita jarang disebabkan oleh spesies daripada genus *[[Echinococcus]]*, *[[Mesocestoides]]*, dan *[[Spirometra]]*. Biasanya tiada gejala.
** Toksokariasis ialah jangkitan *[[Toxocaridae|Toxocara canis]]* atau *[[Toxascaris leonina]]*. Tanda biasanya ringan, tetapi mungkin termasuk diarea, penampilan berperut buncit, pertumbuhan buruk, dan pemuntahan.
** Cacing rambu ialah parasit yang hidup di dalam sekum dan usus besar. Cacing rambu anjing ialah *[[Trichuris vulpis]]*.

#### Parasit luaran (ektoparasit)
* Pinjal* menyebabkan kegatalan dan keguguran bulu. Pinjal paling lazim pada anjing ialah pinjal kucing, *Ctenocephalides felis*, diikuti oleh pinjal anjing, *C. canis*.
* Sengkenit* ialah parasit luaran pada anjing dan dapat menyebarkan penyakit seperti penyakit Lyme, demam bintik Pergunungan Rocky, babesiosis, dan erlikiosis. Ia juga dapat menyebabkan kecelaruan neurologi yang dikenali sebagai kelumpuhan sengkenit.
* Hama
** Hama telinga ialah anggota amat seni bagi spesies *[[Otodectes cynotis]]*. Gejala termasuk kegatalan, keradangan, dan puing hitam di dalam telinga.
** Keiletielosis ialah penyakit kulit pruritus ringan yang disebabkan oleh *[[Cheyletiella yasguri]]*. Manusia dapat dijangkiti secara fana.
** Ciger*, yang juga dikenali sebagai hama tuai, dapat menyebabkan kegatalan, kemerahan, dan pengerakan kulit.
** Demodikosis, yang juga dikenali sebagai kurap demodeks, disebabkan oleh hama *[[Demodex#Demodex canis|Demodex canis]]* yang hidup dalam bilangan kecil di dalam kelenjar sebum dan folikel bulu. Hama ini dapat menyebabkan keradangan dan keguguran bulu dan mungkin juga membawa kepada jangkitan bakteria sekunder seperti demam, ketidakbermayaan, dan pembesaran nodus limfa.
** Kurap sarkoptik disebabkan oleh *[[Sarcoptes scabiei|Sarcoptes scabiei canis]]*. Tanda termasuk kegatalan amat dan penyisikan dan ini dapat menjangkiti manusia.

## Penyakit dan kecelaruan mengikut sistem

### Kecelaruan rangka dan otot
* Osteoartritis*, yang juga dikenali sebagai artritis degeneratif, ialah keadaan lazim pada anjing yang bercirikan kemerosotan progresif bagi rawan sendi pada sendi anggota. Ini dapat menyebabkan nyeri teramat dan ketempangan. Pilihan rawatan termasuk ubat-ubatan seperti ubat antiradang bukan steroid, kortikosteroid, dan pengubah suai bendalir sendi seperti glikosaminoglikan. Rawatan lain termasuk pembedahan, urut, demah hangat, kiropraktik, dan akupunktur.
* Displasia pinggul ialah penyakit terwaris pada anjing yang bercirikan perkembangan abnormal bagi asetabulum dan kepala femur. Ini adalah lebih lazim pada baka besar.
* Displasia siku ialah keadaan yang lebih lazim terdapat pada baka besar. Ini menggabungkan beberapa keadaan kebakaan berlainan bagi siku, termasuk osteokondritis bagi kondil medial bagi humerus, penyerpihan proses koronoid medial bagi ulna, dan proses ankoneal tidak bersatu bagi ulna.
* Patela terkehel ialah anjakan medial atau lateral bagi patela atau tempurung lutut. Ini sangat disyaki diwarisi, tetapi juga dapat terhasil akibat trauma. Ini adalah lebih lazim pada baka anjing lebih kecil.
* Osteokondritis disekan (OCD) ialah perpisahan rawan sendi tidak matang daripada tulang bawah. Ini disebabkan oleh osteokondrosis, yang bercirikan penulangan endokondral abnormal bagi rawan epifisis. Ini paling lazim terlihat pada stifel, siku, bahu, dan keting.
* Panosteitis ialah penyakit lazim dengan punca yang tidak diketahui yang menyebabkan nyeri dan ketempangan tungkai beranjak pada anjing baka sederhana dan besar. Ini menjejaskan tulang panjang pada anggota belakang dan anggota hadapan.
* Sindrom Legg–Calvé–Perthes, yang juga dikenali sebagai penyakit Perthes atau nekrosis avaskular bagi kepala femur, bercirikan cacat bentuk bagi kepala femur dan nyeri pinggul. Ini berlaku pada anak anjing baka kecil.
* Sakit belakang* pada anjing, khususnya pada baka berbelakang panjang, seperti anjing pemburu baset dan *[[dachshund]]*, biasanya disebabkan oleh penyakit ceper intervertebra. Ini disebabkan oleh degenerasi dan protrusi ceper dan pemampatan saraf tunjang. Ini paling lazim berlaku di kawasan serviks dan di kawasan torakolumbar. Tanda termasuk sakit belakang, kelemahan anggota belakang, dan kelumpuhan.
* Anomali vertebra kongenital, termasuk vertebra kupu-kupu, vertebra bongkah, vertebra peralihan, dan hemivertebra, merupakan koleksi pencanggaan spina pada haiwan. Kebanyakannya tidak ketara secara klinikal, tetapi dapat menyebabkan pemampatan saraf tunjang dengan mencacatkan kanal vertebra atau menyebabkan ketidakstabilan.
* Osteopati kraniomandibel ialah penyakit kebakaan pada terier putih Tanah Tinggi Barat dan juga berlaku pada baka terier lain. Ini ialah penyakit perkembangan pada anak anjing yang menyebabkan perubahan tulang meluas pada mandibel dan tengkorak. Tanda termasuk nyeri sebaik membuka mulut.
* Osteopati hipertrofi ialah penyakit tulang yang sekunder kepada penyakit pada paru-paru. Ini bercirikan pembentukan tulang baharu di sisi luar tulang panjang.
* Osteodistrofi hipertrofi ialah penyakit tulang pada anjing baka besar yang cepat tumbuh. Tanda termasuk pembengkakan metafisis (bahagian tulang yang bersebelahan dengan sendi), nyeri, kemurungan, kehilangan selera, dan demam. Penyakit ini biasanya dwisisi pada tulang anggota.
* Spondilosis*, yang juga dikenali sebagai spondilosis deformans pada anjing, ialah pertumbuhan osteofit pada permukaan ventral dan permukaan lateral bagi jasad vertebra. Ini biasanya merupakan penemuan tidak sengaja pada radiograf dan jarang menyebabkan gejala.
* Miositis otot kunyah (MMM) ialah penyakit meradang pada anjing yang menjejaskan otot rahang. Tanda termasuk pembengkakan otot rahang dan nyeri semasa membuka mulut. Dalam MMM kronik, terdapat atrofi otot rahang dan pemarutan otot kunyah kerana fibrosis mungkin menyebabkan ketidakbolehan untuk membuka mulut (trismus).

### Kardiovaskular dan peredaran
* Kecelaruan platelet
** Penyakit von Willebrand* ialah penyakit terwaris lazim pada anjing yang disebabkan oleh kekurangan protein yang dipanggil faktor von Willebrand, yang terlibat dalam pembekuan darah. Penyakit ini berbeza-beza daripada ringan kepada parah, bergantung pada amaun faktor von Willebrand yang hadir di dalam anjing. Tanda termasuk perdarahan spontan dan perdarahan berlebihan ikutan pembedahan, kecederaan, atau semasa kitaran estrus.
** Trombositopenia* ialah keadaan lazim pada anjing yang bercirikan kiraan platelet rendah. Platelet digunakan dalam pembekuan darah, maka anjing dengan keadaan ini mungkin mengalami perdarahan spontan atau perdarahan berpanjangan ikutan pembedahan, kecederaan, atau semasa kitaran estrus. Punca termasuk sesetengah jangkitan riketsia seperti erlikiosis, kanser seperti hemangiosarkoma, atau penyakit berantarakan imun.
** Trombositosis* ialah keadaan yang bercirikan lebihan platelet. Kebanyakan kes bersifat fisiologi (disebabkan oleh senaman) atau reaktif (sekunder kepada sesetengah kanser, kehilangan darah, atau ubat tertentu). Jarang-jarang keadaan ini disebabkan oleh kecelaruan sumsum tulang primer. Dalam kes terakhir ini, platelet mungkin tidak berfungsi secara normal, lalu menyebabkan darah tidak membeku dengan betul.
* Anemia hemolisis* ialah sejenis anemia regeneratif yang terdapat pada anjing yang bercirikan pemusnahan sel darah merah. Jenis paling penting ialah anemia hemolisis berantarakan imun, yang dapat menjadi penyakit primer atau sekunder kepada kanser, jangkitan, ubat, atau pemvaksinan. Antibodi hadir pada permukaan sel, lalu membawa kepada lisis dan anemia parah. Punca lain bagi lesi hemolisis termasuk hipofosfatemia, pendedahan kepada toksin seperti plumbum, jangkitan seperti erlikiosis atau babesiosis, dan jarang-jarang isoeritrolisis neonatal. Keadaan tingkah laku pika, terutamanya apabila melibatkan pemakanan habuk konkrit, turap jubin, atau pasir, mungkin merupakan tanda bagi anemia hemolisis, yang menunjukkan keperluan kiraan darah lengkap untuk menyiasat diagnosis mungkin.
* Penyakit jantung
** Penyakit injap mitral degeneratif (miksomatus)* ialah punca lazim bagi kegagalan jantung kongestif pada anjing, terutamanya anjing kecil lebih tua. Dedaun injap menjadi menebal dan bernodul, lalu membawa kepada regurgitasi injap mitral dan beban berlebihan isi padu bagi belah kiri jantung. *[[Cavalier King Charles spaniel]]* dan *[[dachshund]]* mempunyai bentuk terwaris bagi penyakit ini.
** Kardiomiopati terdilat (DCM) ialah penyakit otot jantung yang menyebabkan penurunan kekecutan miokardium. Ventrikel kiri mengimbangi penyakit ini dengan tumbuh menjadi lebih besar (hipertrofi eksentrik atau beban berlebihan isi padu; juga dikenali sebagai pendilatan). Atrium kiri juga terdilat apabila penyakit ini parah. Ini terlihat pada baka anjing besar/gergasi seperti bokser, anjing besar Denmark, dan pincer Dobermann. Ini biasanya bersifat idiopati, tetapi juga dapat disebabkan oleh kekurangan taurina pada kokerspaniel Amerika atau penggunaan doksorubisin. Suatu mutasi di dalam gen yang mengekodkan piruvat dehidrogenase kinase 4 dikaitkan dengan DCM pada pincer Dobermann di Amerika Syarikat. Kardiomiopati terdilat biasanya akhirnya menyebabkan kegagalan jantung kongestif. Pemfibrilan atrium adalah lazim pada anjing baka gergasi dengan DCM. Pincer Dobermann lebih lazim menghidap aritmia ventrikel (cth., kompleks ventrikel pramatang; takikardia ventrikel) yang mencenderungkannya terhadap kematian tiba-tiba (iaitu pemfibrilan ventrikel).
** Kegagalan jantung kongestif* ialah hasil daripada sebarang penyakit jantung parah dan amat yang paling lazim menyebabkan edema pulmonari (bendalir di dalam paru-paru), efusi pleura (bendalir di sekeliling paru-paru), dan/atau asites (bendalir di dalam abdomen). Ini dapat disebabkan oleh kedua-dua penyakit tersebut, kecacatan jantung kongenital seperti duktus arteriosus paten, hipertensi pulmonari, penyakit cacing jantung (*[[cacing jantung|Dirofilaria immitis]]*), atau efusi perikardium. Tanda bergantung pada belah jantung yang terjejas. Kegagalan jantung sebelah kiri menyebabkan pernafasan cepat dan/atau kesukaran pernafasan dan kadang-kadang batuk daripada tokokan bendalir di dalam paru-paru (edema pulmonari). Kegagalan jantung sebelah kanan menyebabkan hati besar (kongesi) dan tokokan bendalir di dalam abdomen (asites), tidak lazim bendalir di sekeliling paru-paru (efusi pleura), atau, jarang-jarang, edema periferi.
** Sindrom sinus sakit* paling lazim terlihat pada ''schnauzer'' katik betina. Ini bercirikan disfungsi nodus sinoatrium dan mungkin termasuk penyakit nodus atrioventrikel dan sekatan cabang berkas. Penemuan elektrokardiogram termasuk bradikardia sinus, sinus terhenti, sekatan jantung sinoatrium, dan takikardia atrium. Tanda klinikal utama ialah pengsan (sinkope).
** Kecacatan jantung
*** Stenosis aorta subinjap (stenosis subaorta; SAS) ialah penyakit kongenital pada anjing yang bercirikan sekatan salur aliran keluar ventrikel kiri kerana gelang atau terowong diskret tisu berserat yang betul-betul di bawah injap aorta. Ini diwarisi pada anjing Newfoundland dan juga terdapat pada anjing pengutip keemasan, anjing Rottweil, bokser, buldog, anjing gembala Jerman, dan anjing Samoyed. Tanda termasuk desiran jantung sistole basilar kiri, denyutan femur lemah, pengsan, dan intoleransi senaman. Anjing dengan SAS parah berpredisposisi untuk mati tiba-tiba.
*** Stenosis pulmonik* ialah penyakit jantung kongenital pada anjing yang bercirikan sekatan salur aliran keluar ventrikel kanan. Penyempitan paling lazim berlaku pada injap pulmonari tetapi juga dapat berlaku di bawah injap (subinjap) atau di atas injap (suprainjap). Baka yang paling lazim terjejas termasuk terier, buldog, ''schnauzer'' katik, anjing Chihuahua, anjing Samoyed, *[[beagle]]*, anjing Kees, mastif, dan bulmastif. Tanda mungkin termasuk intoleransi senaman, tetapi kerap hanya terdapat desiran jantung.
*** Kecacatan septum ventrikel* ialah lubang pada pembahagi di antara kedua-dua ventrikel (septum antara ventrikel). Ini ialah penyakit jantung kongenital pada anjing. Biasanya tiada tanda pada anjing kecuali desiran jantung. Walau bagaimanapun, kecacatan besar dapat menyebabkan kegagalan jantung atau hipertensi pulmonari yang membawa kepada pirau kanan ke kiri.
*** Kecacatan septum atrium* ialah lubang pada pembahagi di antara kedua-dua atrium jantung (kebuk atas jantung). Ini ialah keabnormalan tidak lazim pada anjing. Kebanyakannya adalah tidak ketara secara klinikal, tetapi kecacatan besar dapat menyebabkan kegagalan jantung kanan dan intoleransi senaman. Pudel piawai ialah baka paling lazim yang didiagnosis dengan ASD di Amerika Syarikat.
*** Tetralogi Fallot* ialah kecacatan jantung kongenital pada anjing yang termasuk empat kecacatan berasingan: stenosis pulmonik, kecacatan septum ventrikel, hipertrofi ventrikel kanan, dan aorta pengatas. Anjing Kees dan buldog berpredisposisi. Tanda termasuk sianosis dan intoleransi senaman. Polisitemia kerap hadir dan, jika parah, perlu dikawal dengan flebotomi atau ubat untuk menindas pengeluaran sel darah merah.
*** Duktus arteriosus paten* ialah salah satu kecacatan jantung kongenital paling lazim pada anjing di seluruh dunia. Ini diwarisi pada pudel mainan dan pudel katik dan lazim terlihat pada anjing gembala Jerman, anjing Pomerania, *[[bichon frisé]]*, dan anjing Malta. Tanda termasuk desiran jantung bersinambung, denyutan femur berikat (kuat), takipnea (peningkatan kadar pernafasan), dispnea (kesukaran pernafasan), dan intoleransi senaman.
*** Displasia injap jantung (termasuk displasia injap mitral dan injap trikuspid) ialah keabnormalan jantung kongenital pada anjing. Displasia bagi injap mitral dan injap trikuspid - juga dikenali sebagai injap atrioventrikel (AV) - dapat tampil sebagai injap menebal, memendek, atau bertakuk. Korda tendinea juga biasanya abnormal.
*** Kor triatriatum*, secara spesifik kor triatriatum kanan, berlaku pada anjing dan bercirikan pembahagian berserat bagi atrium kanan kepada dua kebuk, biasanya dengan satu lubang di antara kedua-duanya. Ini menyebabkan kegagalan jantung kanan (asites). Ini dapat dirawat dengan valvuloplasti belon atau pembedahan silang alik.
* Efusi perikardium* ialah koleksi bendalir di dalam perikardium. Ini biasanya serosanguinus (bendalir berdarah). Penumpukan serosanguinus dapat disebabkan oleh kanser, biasanya hemangiosarkoma atau tumor pangkal jantung, iaitu perikarditis idiopati. Punca jarang termasuk trauma, kecelaruan pembekuan darah, dan pecahan atrium kiri. Penumpukan serus adalah jarang dan disebabkan oleh kegagalan jantung, hernia diafragma peritoneoperikardium, uremia, sista perikardium, atau hipoalbuminemia. Jarang-jarang efusi perikardium dapat disebabkan oleh jangkitan dan terdiri daripada nanah. Ekokardiogram patut dilakukan sebelum penyaliran bendalir, jika mungkin, untuk mengenal pasti punca (cth., tumor). Penyaliran bendalir (perikardiosentesis) meredakan tanda klinikal dan, dalam kes perikarditis idiopati, dapat menyembuhkan.
* Hipertensi pulmonari* ialah tekanan tinggi di dalam arteri pulmonari. Pada anjing, ini dapat disebabkan oleh penyakit cacing jantung, tromboembolisme pulmonari, atau hipoksemia (oksigen rendah) kronik. Ini dapat menyebabkan penyakit jantung sebelah kanan (kor pulmonale). Tanda termasuk kesukaran pernafasan, sianosis, dan intoleransi senaman.
* Sindrom neutrofil terperangkap* ialah penyakit resesif autosom yang menyebabkan neutrofil matang tidak dapat bermigrasi dari sumsum tulang ke dalam darah. Anak anjing terjejas menghidap jangkitan kronik dan gagal hidup berdaya maju. Gejala lain dapat termasuk pertumbuhan terbantut dan penampilan muka mirip feret. Penyakit ini adalah lazim pada ''collie'' sempadan.

### Sistem saraf
* Siringomielia* ialah keadaan bilamana pundi berisi bendalir berkembang di dalam saraf tunjang. Punca paling penting pada anjing ialah pencanggaan Chiari I, iaitu apabila tulang oksiput kurang berkembang mengganggu peredaran bendalir spina dan menyebabkan penumpukan bendalir di dalam saraf tunjang serviks. Ini ialah penyakit kongenital yang paling lazim terdapat pada baka kecil seperti grifon Brussel dan *[[cavalier King Charles spaniel]]*. Baka lain yang diketahui terjejas termasuk *[[bichon frisé]]*, buldog Perancis, bulterier, bulterier Staffordshire, anjing Chihuahua, *dachshund* katik, anjing Havana, *[[King Charles spaniel]]* (spaniel mainan Inggeris), anjing Malta, *[[papillon (baka anjing)|papillon]]*, anjing Pomerania, pudel katik dan mainan, *[[pug]]*, *[[shih tzu]]*, terier Boston, dan terier Yorkshire. Tanda mungkin termasuk ataksia, kelemahan, dan nyeri leher.
* Epilepsi pada anjing sama ada bersifat primer, idiopati, merupakan kecelaruan terwaris, atau bersifat sekunder kepada trauma kepala terdahulu atau jangkitan CNS. Epilepsi idiopati lazim terdapat pada baka seperti anjing gembala Jerman, *[[beagle]]*, dan *[[dachshund]]*. Tanda paling lazim ialah sawan menyeluruh berulang yang bermula pada usia dewasa muda.
* Sindrom berang ialah kecelaruan sawan terwaris jarang yang bercirikan agresi meledak dan gejala neurologi berfokus. Ini dikaitkan dengan springerspaniel Inggeris, kokerspaniel Inggeris, dan ''malinois'' Belgium dan suatu polimorfisme genetik telah dipautkan dengan keadaan ini pada *[[anjing gembala Belgium|malinois]]*. Sawan berlaku di dalam lobus temporal. Ini dapat dirawat dengan fenobarbital dan antiepileptik sokongan.
* Hipoplasia serebelum ialah perkembangan tidak lengkap bagi serebelum. Punca paling lazim pada anjing ialah jangkitan *[[rahim|in utero]]* dengan herpesvirus anjing. Ini juga terlihat dikaitkan dengan lisensefali pada terier rubah berbulu dawai dan seter Ireland dan, sebagai keadaan terpisah, pada cau-cau.
* Polineuropati ialah koleksi kecelaruan saraf periferi yang kerap berkaitan dengan baka pada anjing. Polineuropati menunjukkan bahawa berbilang saraf terlibat, tidak seperti mononeuropati. Polineuropati biasanya melibatkan disfungsi saraf motor, yang juga dikenali sebagai penyakit neuron motor bawah.
* Disfungsi kognisi anjing ialah penyakit progresif yang berlaku pada anjing lebih tua, yang serupa dengan demensia yang berlaku pada manusia dengan penyakit Alzheimer.
* Kekejangan ''scotty'' ialah penyakit pada terier Scotland yang menyebabkan spasma dan hiperfleksi dan hiperekstensi tungkai. Ini disebabkan oleh kecelaruan metabolisme serotonin yang menyebabkan kekurangan serotonin tersedia.
* Sindrom kauda ekuina*, yang juga dikenali sebagai stenosis lumbosakrum degeneratif, pada anjing ialah pemampatan kauda ekuina dengan penyempitan kanal vertebra lumbosakrum. Ini paling lazim terlihat pada anjing gembala Jerman. Tanda termasuk nyeri, kelemahan, dan atrofi otot anggota belakang.
* Kelumpuhan anjing pemburu rakun ialah sejenis poliradikuloneuritis yang terlihat pada anjing pemburu rakun. Punca telah dikaitkan dengan gigitan rakun. Tanda termasuk kelemahan tungkai belakang, yang berprogres dengan cepat ke arah kelumpuhan, dan pengurangan refleks.
* Kelumpuhan sengkenit* ialah penyakit pada anjing yang disebabkan oleh neurotoksin yang terdapat di dalam air liur sengkenit betina. Spesies *[[Dermacentor]]* mendominasi terdahulu sebagai punca di Amerika Utara, sementara *[[Ixodes]]* terutamanya menyebabkan penyakit ini di Australia. Terdapat permulaan beransur bagi tanda, yang termasuk ketidakselarasan yang berprogres ke arah kelumpuhan, perubahan suara, dan kesukaran pemakanan.
* Penyakit anjing Dobermann menari ialah sejenis miopati yang terutamanya menjejaskan otot gastroknemius pada anjing Dobermann. Ini biasanya bermula pada usia 6 dan 7 bulan. Salah satu tungkai belakang akan lentur semasa berdiri. Sepanjang beberapa bulan berikutnya, ini akan menjejaskan tungkai belakang lagi satu.
* Meningoensefalitis bergranuloma (GME) (termasuk ensefalitis *pug* dan punca bukan jangkitan lain bagi meningoensefalitis) ialah penyakit meradang bagi sistem saraf pusat anjing. Ini ialah suatu bentuk meningoensefalitis. Penyakit ini adalah lebih lazim pada anjing mainan betina berusia muda dan pertengahan.
* Kelumpuhan saraf muka* paling lazim disebabkan pada anjing oleh trauma, otitis media, atau sebagai keadaan idiopati. Tanda termasuk ketidakbolehan untuk kelip, pelendutan telinga, dan penjebekan bibir di sisi terjejas, namun, dalam keadaan kronik, fibrosis berlaku dan telinga dan bibir mungkin kelihatan seperti dalam kedudukan abnormal.
* Kelumpuhan larinks ialah kelumpuhan ekasisi atau kelumpuhan dwisisi bagi larinks. Pada anjing, ini dapat bersifat kongenital, yang terlihat pada bulterier, anjing Dalmatia, *[[husky]]*, anjing lembu Flandre, dan anjing Rottweil, atau ini ialah penyakit idiopati perolehan, yang terlihat pada anjing pengutip Labrador, anjing pengutip keemasan, anjing Santo Bernard, dan seter Ireland yang lebih tua. Tanda termasuk perubahan suara dan kesukaran pernafasan.
* Sindrom penggeletar anjing putih menyebabkan penggeletaran seluruh badan pada baka anjing putih kecil. Ini paling lazim pada terier putih Tanah Tinggi Barat, anjing Malta, *[[bichon]]*, dan pudel.
* Penyakit huyung-hayang (ketidakstabilan serviks) ialah keadaan vertebra serviks yang menyebabkan lenggok tidak mantap dan kelemahan pada anjing.
* Abiotrofi serebelum disebabkan oleh kematian sel Purkinje di dalam serebelum. Ini menyebabkan ataksia progresif yang bermula pada usia muda. Ini paling lazim terlihat pada terier biru Kerry dan seter Gordon.

### Mata
* Penyakit kelopak mata
** Ektropion (kelopak mata yang terlipat ke arah luar) ialah keadaan lazim pada anjing, yang biasanya menjejaskan kelopak mata bawah. Baka yang dikaitkan dengan ektropion termasuk kokerspaniel, anjing Santo Bernard, anjing pemburu darah, dan anjing pemburu baset.
** Entropion (kelopak mata yang terlipat ke arah dalam) ialah keadaan lazim pada anjing, terutamanya cau-cau, *[[shar pei]]*, anjing Santo Bernard, dan kokerspaniel. Entropion kelopak mata atas melibatkan bulu mata yang menggosok mata, tetapi kelopak mata bawah biasanya tidak mempunyai bulu mata, maka tiada bulu yang menggosok mata. Pembedahan pembetulan digunakan dalam kes lebih parah.
** Distikia (termasuk silium ektopi) ialah bulu mata yang tumbuh dari tempat abnormal pada kelopak mata. Distikia biasanya tidak menyebabkan gejala kerana bulu mata adalah lembut, tetapi dapat merengsakan mata dan menyebabkan pengeluaran air mata, kejulingan, keradangan, dan ulser kornea.
** Kalazion* ialah granuloma yang terbentuk di dalam kelopak mata kerana perembesan tersekat dari kelenjar Meibom. Keradangan kelopak mata mungkin berlaku.
** Trikiasis pada anjing ialah bulu dari kelopak mata yang tumbuh ke arah salah dan menggosok mata, lalu menyebabkan perengsaan. Ini biasanya berlaku di kelopak mata atas lateral, terutamanya pada kokerspaniel Inggeris.
* Penyakit lensa
** Katarak* ialah kelegapan pada lensa mata. Kebanyakan katarak pada anjing disebabkan oleh predisposisi genetik, tetapi diabetes melitus juga merupakan punca lazim. Satu-satunya rawatan berkesan ialah pembedahan pembuangan.
** Kehelan lensa ialah sesaran lensa dari kedudukan normalnya. Baka terier berpredisposisi.
** Sklerosis nukleus ialah penemuan tekal pada anjing yang berusia lebih tua daripada tujuh tahun. Sklerosis nukleus tampil sebagai kekaburan kelabu kebiru-biruan dwisisi di nukleus, atau di pusat lensa, dan mempunyai sedikit kesan terhadap penglihatan. Ini mungkin dikelirukan dengan katarak.
* Penyakit retina
** Atrofi retina progresif (PRA) ialah penyakit genetik bagi retina yang berlaku secara dwisisi dan terlihat pada baka anjing tertentu. Ini menyebabkan kehilangan penglihatan progresif yang memuncak dengan kebutaan.
** Displasia retina ialah penyakit mata yang menjejaskan retina. Ini biasanya merupakan penyakit tidak progresif dan dapat disebabkan oleh jangkitan virus, ubat, kekurangan vitamin A, atau genetik. Displasia retina bercirikan lipatan atau roset (gumpalan bulat) bagi tisu retina.
** Degenerasi retina perolehan tiba-tiba (SARD) ialah penyakit pada anjing yang menyebabkan kebutaan tiba-tiba. Ini dapat berlaku pada mana-mana baka. Punca tidak diketahui, tetapi mungkin melibatkan sama ada penyakit autoimun, toksin, atau penyakit Cushing. Gejala termasuk kebutaan kekal tiba-tiba, pupil terdilat, dan kehilangan refleks cahaya pupil.
** Penanggalan retina* disebabkan pada anjing oleh kecelaruan genetik seperti displasia retina atau anomali mata ''collie'', trauma, keradangan, atau kanser. Pencantuman semula mungkin secara spontan atau dengan terapi perubatan atau terapi pembedahan.
* Penyakit kornea
** Distrofi kornea ialah keadaan yang bercirikan kelegapan tidak meradang dwisisi bagi kornea. Ini tampil sebagai garis putih kekelabu-kelabuan, atau pengeruhan kornea. Distrofi kornea juga dapat mempunyai penampilan berhablur.
** Ulser kornea, atau keratitis ulseratif, ialah keadaan meradang bagi kornea yang melibatkan kehilangan lapisan luarnya. Ini disebabkan oleh trauma, lecuran detergen, dan jangkitan. Keadaan mata lain dapat menyebabkan ulser kornea, seperti entropion, distikia, distrofi kornea, dan keratokonjunktivitis sika.
** Keratopati Florida ialah keadaan mata yang bercirikan kehadiran berbilang tompok di dalam kedua-dua kornea. Di Amerika Syarikat, ini paling lazim terdapat di bahagian tenggara negara itu.
** Keratitis superfisial kronik (panus) ialah suatu bentuk keratitis, atau keradangan kornea, superfisial yang terdapat paling lazim pada anjing gembala Jerman, grehaun, dan ''husky'' Siberia.
* Anomali mata ''collie'' ialah penyakit mata dwisisi terwaris kongenital bagi anjing yang melibatkan retina, koroid, dan sklera. Ini dapat menjadi penyakit ringan atau menyebabkan kebutaan. Ini diketahui berlaku pada ''collie'' licin, ''collie'' kasar, anjing gembala Shetland, anjing gembala Australia, ''collie'' sempadan, dan anjing pengutip pemburu itik Nova Scotia.
* Mata ceri ialah istilah yang digunakan untuk merujuk prolaps kelenjar kelip anjing, iaitu keadaan mata lazim pada pelbagai baka anjing bilamana kelenjar kelopak mata ketiga berprolaps dan menjadi terlihat.
* Glaukoma anjing ialah peningkatan tekanan di dalam mata. Ini ialah keadaan lazim pada anjing. Ini dapat disebabkan oleh perkembangan abnormal bagi sudut saliran mata, kehelan lensa, uveitis, atau kanser. Kokerspaniel, pudel, dan anjing pemburu baset berpredisposisi.
* Melanosis mata (OM) ialah penyakit mata bilamana pada anjing hampir terdapat secara eksklusif pada *[[cairn terrier]]*. Penyakit ini disebabkan oleh peningkatan melanosit di dalam iris, sklera, dan struktur sekeliling.
* Keratokonjunktivitis sika (mata kering) adalah lazim pada anjing. Gejala termasuk kemerahan mata, lelehan kuning atau kehijau-hijauan, pengulseran kornea, kornea berpigmen, dan pembuluh darah pada kornea.
* Sindrom Vogt–Koyanagi–Harada ialah keadaan yang terlihat pada anjing yang bercirikan uveitis (keradangan bahagian dalam mata), poliosis (pengubanan bulu), dan vitiligo (kehilangan pigmen pada kulit).
* Konjunktivitis* ialah keradangan konjunktiva. Pada anjing, ini paling lazim disebabkan oleh perengsaan mekanikal (seperti oleh entropion, ektropion, atau trikiasis), alergi, dan keratokonjunktivitis sika. Sebarang jangkitan bakteria biasanya adalah sekunder.
* Proptosis mata ialah keadaan yang menyebabkan penyesaran mata ke arah hadapan dan pemerangkapan mata dari belakang oleh kelopak mata. Ini ialah hasil lazim daripada trauma kepala pada anjing. Ini paling lazim berlaku pada baka brakisefalik (berhidung pendek).
* Sindrom Horner* terhasil daripada kerosakan terhadap penyarafan simpatetik bagi mata. Tanda termasuk enoftalmos (mata terbenam), miosis (pupil kecil), kelopak mata ketiga ternaik, dan ptosis (kekuyuan kelopak mata atas). Biasanya sindrom ini pada anjing bersifat idiopati, tetapi ini juga dapat disebabkan oleh trauma, tumor, atau jangkitan telinga.
* Neuritis optik* ialah keradangan saraf optik. Pada anjing, ini paling lazim disebabkan oleh meningoensefalitis bergranuloma atau jangkitan.
* Membran anak mata tegar ialah keadaan mata yang melibatkan reja membran fetus yang kekal sebagai tetali tisu yang menyeberangi pupil.
* Uveitis* ialah keradangan di dalam mata. Uveitis anterior (keradangan iris dan jasad silium) adalah paling lazim pada anjing. Penyakit ini biasanya berantarakan imun pada anjing, tetapi juga mungkin disebabkan oleh trauma, katarak, hepatitis anjing berjangkit, leptospirosis, erlikiosis, atau jangkitan kulat sistemik.
* Hialosis asteroid ialah keadaan degeneratif bagi mata yang melibatkan kelegapan putih kecil di dalam gelemaca. Punca tidak diketahui.
* Sinkisis sintilans ialah keadaan degeneratif bagi mata yang menyebabkan pencecairan gelemaca dan penumpukan hablur kolesterol di dalam gelemaca.
* Sista iris merupakan struktur berongga kecil yang sama ada tercantum dengan iris mata atau terapung dengan bebas di dalam kebuk anterior.
* Punktum lakrima imperforat ialah kecelaruan kongenital bagi anjing yang melibatkan kekurangan bukaan kepada duktus nasolakrima (duktus air mata) di dalam konjunktiva.
* Eksoftalmos ialah keadaan normal pada baka anjing brakisefalik kerana orbit cetek. Walau bagaimanapun, ini membawa kepada keratitis yang sekunder kepada pendedahan kornea.

### Telinga
* Jangkitan telinga adalah lazim pada anjing, khususnya baka dengan telinga tergantung, seperti *[[beagle]]*, dan anjing dengan liang telinga sempit, seperti kokerspaniel. Faktor predisposisi lain termasuk alergi, parasit telinga, dan hipotiroidisme.
* Kepekakan* pada anjing dapat sama ada bersifat perolehan atau kongenital. Faktor predisposisi untuk kepekakan perolehan termasuk jangkitan kronik, penggunaan ubat tertentu, dan yang paling lazim, perubahan berkaitan dengan usia pada koklea. Kepekakan kongenital pula dapat bersifat genetik, yang terlihat kadang-kadang pada anjing dengan lapis bulu *[[merle (bulu anjing)|merle]]* atau putih, atau disebabkan oleh kerosakan *[[rahim|in utero]]* daripada jangkitan atau toksin.
* Dermatitis serangan lalat berlaku di hujung dan pada lipatan telinga pada anjing. Ini disebabkan oleh gigitan lalat kandang, *Stomoxys calcitrans*.

### Kulit

* Alergi*
** Atopi* ialah alergi terhadap bahan yang dengannya anjing berkenaan tidak semestinya bersentuhan secara langsung. Ini ialah kehiperpekaan jenis I terhadap bahan yang disedut atau diserap melalui kulit. Sehingga 10 peratus daripada jumlah anjing terjejas. Ini adalah lazim pada anjing dan terutamanya terlihat pada baka seperti anjing pengutip Labrador, anjing pengutip keemasan, dan *[[shih tzu]]*. Gejala paling lazim ialah kegatalan. Kawasan terjejas termasuk sisi bawah, muka, kaki, dan telinga.
** Dermatitis alergi pinjal ialah penyakit kulit paling lazim bagi anjing di Amerika Syarikat. Ini disebabkan oleh kepekaan terhadap air liur pinjal.
** Alergi makanan* pada anjing lazimnya menjelma sebagai kegatalan, terutamanya pada muka, kaki, dan sisi bawah. Pengujian kulit telah terbukti tidak boleh diharap dan percubaan diet hipoalergenik biasanya digunakan untuk diagnosis.
* Displasia folikel ialah penyakit genetik anjing yang menyebabkan alopesia, atau keguguran bulu. Ini disebabkan oleh folikel bulu yang salah berfungsi kerana keabnormalan struktur.
* Sinus dermoid ialah keadaan autosom genetik pada anjing. Ini dapat muncul sebagai gumpalan tunggal atau berbilang gumpalan pada garis tengah dorsal.

* Granuloma jilat, yang juga dikenali sebagai dermatitis jilatan akral, ialah kecelaruan kulit pada anjing yang terhasil daripada desakan untuk menjilat bahagian bawah tungkai. Lesi daripada penjilatan berterusan ialah plak menebal, kukuh, dan bujur.
* Pemfigus ialah penyakit kulit autoimun tidak lazim. Bentuk paling lazim pada anjing ialah pemfigus foliaseus, yang menjelma sebagai penghakisan dan pengerakan kulit dan temuan mukokutis. Pemfigus vulgaris adalah lebih jarang dan menjelma sebagai lesi mirip lepuhan pada mulut dan di temuan mukokutis. Pemfigoid berbula paling lazim terlihat pada anjing Dobermann dan *[[collie]]* dan muncul sebagai lesi mirip lecuran pada selangkang.
* Adenitis sebum ialah penyakit kulit autoimun tidak lazim. Ini paling lazim terdapat pada anjing Akita dan pudel piawai.
* Sindrom kerapuhan kulit, yang juga dikenali sebagai sindrom mirip Ehlers–Danlos, ialah keadaan jarang pada anjing yang bercirikan peningkatan keanjalan kulit dan penyembuhan luka buruk. Kelihatannya terdapat dasar genetik untuk penyakit ini.
* Lupus eritematosus diskoid ialah penyakit autoimun tidak lazim bagi kulit pada anjing. Ini tidak berprogres ke arah lupus eritematosus sistemik pada anjing. Gejala awal paling lazim ialah penyisikan dan kehilangan pigmen pada hidung.
* Selulitis juvenil, yang juga dikenali sebagai cekikan anak anjing, ialah penyakit yang menjejaskan anak anjing. Puncanya tidak diketahui, tetapi ini berkemungkinan mempunyai komponen kebakaan yang berkaitan dengan sistem imun.

### Penyakit endokrin

* Diabetes melitus pada anjing ialah jenis 1, atau diabetes bergantung pada insulin: kekurangan pengeluaran insulin kerana pemusnahan sel beta pankreas. Penyelidikan semasa tidak menunjukkan sebarang bukti bagi diabetes jenis 2 pada anjing. Antara punca diabetes melitus pada anjing merupakan penyakit autoimun atau pankreatitis parah. Bentuk diabetes yang mungkin tidak kekal, bergantung pada jumlah kerosakan terhadap sel beta bagi pankreas endokrin, merupakan diabetes fana dan diabetes sekunder. Sesetengah punca bagi diabetes fana atau diabetes sekunder merupakan sindrom Cushing, glukokortikoid, progestin atau penggunaan steroid lain, dan hormon kebuntingan atau hormon estrus. Dalam kes ini, pembetulan isu perubatan primer mungkin memaksudkan pemulihan status tidak berdiabetes. Tanda lazim termasuk kesusutan berat, peningkatan peminuman dan pengencingan, dan katarak. Rawatan melibatkan terapi penggantian insulin, dan pengamalan diet tinggi serat dan karbohidrat kompleks. Ubat-ubatan diabetes mulut tidak dapat digunakan untuk anjing kerana tiada yang membaiki atau mengatasi kerosakan kekal pada sel beta bagi pankreas.
* Penyakit tiroid, termasuk:
** Hipertiroidisme adalah jarang pada anjing. Punca paling lazim ialah karsinoma tiroid, iaitu tumor malignan. Tanda termasuk kesusutan berat, peningkatan selera, dan pembesaran kelenjar tiroid.
** Hipotiroidisme ialah penyakit endokrin paling lazim pada anjing. Ini dapat disebabkan oleh pemusnahan autoimun (tiroiditis limfosit) atau atrofi idiopati bagi kelenjar tiroid. Kedua-dua punca ini bertanggungjawab atas lebih daripada 95% daripada jumlah kes hipotiroidisme pada anjing. Tanda termasuk penurunan selera, kenaikan berat, keguguran bulu, kulit/lapis bulu kering, kulit yang sejuk kepada sentuhan, jangkitan kulit berulang, dan ketidakbermayaan. Anjing berkenaan mungkin juga mencari tempat hangat untuk berbaring. Gejala hipotiroidisme dikongsi dengan banyak keadaan perubatan lain; ini mungkin bukan fikiran pertama apabila diagnosis dibuat. Gejala mungkin tidak muncul sehingga 75% atau lebih kelenjar tidak berfungsi. Dalam kurang daripada 10% daripada jumlah kes hipotiroidisme, masalah bukan dengan kelenjar tiroid itu sendiri, tetapi dengan kelenjar pituitari di dalam otak. Kelenjar pituitari mengeluarkan hormon perangsang tiroid (TSH); tanpa hormon ini untuk memberikan isyarat kepada kelenjar tiroid untuk mengeluarkan hormon tiroidnya, kelenjar tiroid kekal tidak aktif. Rawatan adalah dengan pensuplemenan hormon tiroid mulut. Kekurangan iodin cukup dalam diet dapat menghasilkan suatu bentuk hipotiroidisme; tanpa amaun wajar baginya, kelenjar tiroid gagal mengeluarkan cukup hormon tiroid. Koma miksedema ialah aspek jarang tetapi serius bagi penyakit ini yang merupakan kecemasan perubatan.
* Hipoadrenokortisisme, yang juga dikenali sebagai penyakit Addison, ialah pengurangan pengeluaran glukokortikoid dan mineralokortikoid oleh kelenjar adrenal. Terdapat lebih kelaziman dengan glukokortikoid, seperti kortisol; mineralokortikoid mengawal amaun kalium, garam, dan air di dalam tubuh. Ini paling lazim disebabkan oleh pemusnahan tisu adrenal, barang kali oleh penyakit autoimun. Tanda termasuk peningkatan peminuman dan pengencingan, pemuntahan, diarea, kerebahan, penggigilan, dan kesusutan berat; dalam sesetengah kes, punca atau gejala adalah tidak terutamanya spesifik. Oleh sebab ini, keadaan ini kadang-kadang dirujuk sebagai "Mimik Besar" atau "Pengajuk Besar". Terdapat kemungkinan untuk tidak melihat sebarang gejala bagi penyakit ini sehingga korteks adrenal tidak berfungsi sejauh 90%. Penyakit Addison dapat berlaku apabila penggunaan nalar steroid dihentikan secara mengejut; semasa penggunaannya, sistem kelenjar adrenal tidak berfungsi pada 100%. Sistem menderia paras cukup bagi hormon ini di dalam tubuh dan tidak memberikan isyarat untuk pengeluaran hormon tersebut. Penirusan ubat-ubatan secara beransur-ansur membolehkannya untuk kembali kepada pengeluaran penuh selepas penghentian ubat-ubatan. Sekitar 35% daripada jumlah anjing terjejas tidak didiagnosis sehingga mengalami krisis Addison, yang secara luaran tampil sebagai renjatan "klasik" dan ini ialah kecemasan perubatan. Hiperkalemia dapat berkembang dan menyebabkan bradikardia parah. Hanya pesakit Addison tipikal yang mempunyai risiko krisis Addison kerana kekurangan mineralokortikoid. Rawatan adalah dengan pensuplemenan mineralokortikoid di dalam pil harian atau suntikan bulanan. Bentuk tidak tipikal dan bentuk yang disebabkan oleh penghentian mengejut bagi steroid tidak memerlukan mineralokortikoid. Glukokortikoid biasanya disuplemenkan dengan prednison mulut.
* Sindrom Cushing, yang juga dikenali sebagai hiperadrenokortisisme, bercirikan peningkatan glukokortikoid yang dirembeskan oleh kelenjar adrenal. Kira-kira 85 peratus daripada jumlah kes disebabkan oleh tumor pada kelenjar pituitari, sementara 15 peratus disebabkan oleh tumor adrenal. Kelenjar pituitari mengeluarkan hormon yang memberikan isyarat kepada kelenjar adrenal untuk mengeluarkan kortisol; tumor dapat menyebabkannya mengeluarkan hormon perangsang adrenal walaupun tidak diperlukan. Tanda termasuk peningkatan selera, peningkatan peminuman dan pengencingan, penampilan berperut buncit, kelemahan otot, dan ketidakbermayaan. Sindrom Cushing dapat disebabkan oleh penggunaan berlebihan ubat-ubatan steroid; dalam sesetengah kes, penghentian penggunaan ubat adalah cukup untuk menyelesaikan masalah. Diagnosis dapat menjadi sukar kerana tiada ujian dengan kedua-dua kepekaan tinggi dan kespesifikan tinggi. Rawatan termasuk mitotana, trilostana, ketokonazola, atau selegilina. Pembedahan digunakan dalam sesetengah kes tumor adrenal.
* Diabetes insipidus* pada anjing dapat bersifat pusat, yang disebabkan oleh kekurangan hormon antidiuresis (ADH), atau bersifat nefrogenik, yang disebabkan kekurangan gerak balas ginjal terhadap ADH. Tiada salah satu bentuk yang lazim. Diabetes insipidus pusat (CDI) biasanya bersifat idiopati, tetapi juga dapat disebabkan oleh trauma kepala atau tumor otak. Diabetes insipidus nefrogenik (NDI) dapat bersifat primer (kebakaan) atau sekunder (disebabkan oleh pelbagai penyakit metabolisme dan penyakit ginjal, termasuk sindrom Cushing dan piometra). Oleh sebab penyakit ini bercirikan ketidakbolehan untuk memekatkan urin, tanda paling lazim ialah peningkatan peminuman dan pengencingan. Perawatan CDI menggunakan desmopresin, iaitu analog sintesis bagi ADH. Perawatan NDI adalah untuk merawata punca dasar, jika ada sebarang punca.
* Akromegali (juga dikenali sebagai hipersomatotropisme) ialah keadaan hormon yang terhasil daripada perembesan berlebihan bagi hormon pertumbuhan somatotropin dari kelenjar pituitari. Hormon ini bertanggungjawab atas pertumbuhan dari kelahiran hingga usia dewasa. Biasanya pada usia dewasa, plat pertumbuhan bagi tulang tutup dan perembesan hormon menjadi agak perlahan. Oleh sebab plat tulang tutup apabila memasuki kematangan, pertumbuhan bersinambung bagi akromegali tidak mempunyai perkadaran normal. Kebanyakan anjing dengan penyakit ini merupakan betina tidak terkembiri, tetapi keadaan ini dapat hadir dengan penggunaan ubat-ubatan yang mengandungi progesteron. Pesakit akromegali kerap juga menghidap diabetes melitus. Terdapat bentuk fana bagi akromegali yang dapat menjejaskan betina pada bahagian diestrus dalam kitaran pembiakan. Keadaan ini disebabkan oleh kelenjar mama yang mengumuhkan lebihan hormon pertumbuhan, yang dicetuskan oleh progesteron dari ovari. Sebagaimana dengan akromegali tidak fana, pengembirian diperlukan. Gejala dapat termasuk pertumbuhan berlebihan atau pembesaran gusi dengan ruang lebar di antara gigi, peningkatan peminuman dan pengencingan, penebalan kulit dan lipatan kulit, pembesaran lidah, dan cungapan berlebihan. Akromegali juga mungkin akibat adenoma somatotrof. Hormon somatostatin juga dapat menjadi berguna dalam perawatan. Oleh sebab hipotiroidisme tersambung dengan pengeluaran lebihan hormon pertumbuhan, hipotiroidisme dapat disalah anggap sebagai akromegali.

### Penyakit perut usus
* Megaesofagus ialah penyakit esofagus yang bercirikan kemotilan rendah dan pendilatan. Kebanyakan kes pada anjing dewasa bersifat idiopati. Ini ialah punca paling lazim bagi regurgitasi pada anjing. Punca lain bagi megaesofagus termasuk miastenia gravis, keracunan plumbum, dan penyakit Addison.
* Volvulus pendilatan gaster, yang lazimnya dikenali sebagai kembung, ialah keadaan serius bilamana perut membengkak dengan udara (pendilatan gaster), kadang-kadang memulas dengan sendiri (volvulus). Baka berdada dalam berisiko lebih tinggi untuk kembung. Faktor yang mencenderungkan anjing terhadap keadaan ini merupakan jasad asing usus, kanser usus, pengintususupan, dan penyakit usus lain. Ini mempunyai prognosis buruk.
* Jasad asing ialah objek yang asing untuk tubuh yang menjadi tersangkut di dalam salur perut usus (atau bahagian lain anjing berkenaan). Anjing rentan terhadap sekatan perut usus kerana kebolehannya untuk menelan objek agak besar dan melepaskan objek tersebut melalui esofagus. Jasad asing paling lazim menjadi tersekat di dalam perut, kerana ketidakbolehan untuk melepasi sfinkter pilorus, dan di dalam jejunum.
* Fistula dubur*, yang dikenali sebagai fistula perianal pada anjing, adalah paling lazim pada anjing gembala Jerman. Ini bercirikan salur penyaliran di dalam kulit di sekeliling dubur. Punca tidak diketahui. Rawatan pembedahan adalah lazim, tetapi baru-baru ini penggunaan siklosporina dalam gabungan dengan ketokonazola telah ditunjukkan berkesan.
* Kekurangan pankreas eksokrin ialah ketidakbolehan untuk sebetulnya mencerna makanan kerana kekurangan enzim pencernaan yang dibuat oleh pankreas. Penyakit ini kerap terdapat pada anjing.
* Pankreatitis*, atau radang pankreas, adalah lazim pada anjing. Ini paling lazim terlihat pada anjing terlebih berat berusia pertengahan dan lebih tua. ''Schnauzer'' katik cenderung. Faktor penyumbang termasuk diabetes, hiperlipidemia, obesiti, dan ketidakbijaksanaan diet. Tanda termasuk pemuntahan, diarea, nyeri abdomen, ketidakbermayaan, dan anoreksia.
* Penyakit usus meradang (IBD)* ialah sekumpulan penyakit pada anjing yang bersifat idiopati dan bercirikan kehadiran sel meradang mencerobohi perut dan/atau dinding usus. Ini ialah keadaan lazim. Tanda termasuk pemuntahan, diarea, dan kesusutan berat. Rawatan adalah dengan pengubahsuaian diet dan penggunaan ubat-ubatan seperti kortikosteroid, metronidazola, sulfasalazina, dan azatioprina.
* Sindrom pemuntahan berhempedu ialah pemuntahan sebagai gerak balas kepada keradangan perut cetusan hempedu. Garam hempedu mengganggu rintangan mukosa perut, lalu membolehkan asid merengsakan selaput perut dan menyebabkan gastritis.
* Pengintususupan* bercirikan penteleskopan bagi salah satu bahagian salur perut usus ke dalam lagi satu bahagian, lalu membentuk sekatan. Ini paling lazim pada anjing yang berusia enam hingga lapan bulan. Pembedahan diperlukan untuk perawatan.
* Limfangiektasia ialah penyakit usus anjing yang bercirikan diarea kronik dan kehilangan protein seperti albumin serum dan globulin. Ini dianggap sebagai bentuk kronik bagi enteropati kehilangan protein. Baka yang lazimnya terjejas termasuk terier lembut berbulu lembut, anjing pufin Norway, basenji, dan terier Yorkshire.
* Gastroenteritis berdarah ialah penyakit anjing yang bercirikan pemuntahan tiba-tiba dan diarea berdarah. Gejala biasanya parah dan dapat membawa maut jika tidak terawat. Ini paling lazim pada anjing dewasa muda daripada sebarang baka, tetapi terutamanya anjing kecil seperti pudel mainan dan ''schnauzer'' katik.
* Mukosele pundi hempedu ialah penyakit bilamana pundi hempedu menjadi memanjang dengan hempedu dan mukus, yang dapat membawa kepada sumbatan aliran keluar hempedu dari hati.

### Sistem urinari dan sistem pembiakan
* Penyakit ginjal
** Sindrom Fanconi ialah sejenis penyakit tubul ginjal yang didapati pada basenji. Penemuan termasuk ketidakbolehan untuk memekatkan urin dan kehadiran glukosa, protein, dan asid amino di dalam urin.
** Kegagalan ginjal* adalah lazim pada anjing dan didapati dalam bentuk akut atau bentuk kronik. Ini ditakrifkan dengan kehilangan fungsi bagi sekitar 75 peratus daripada sistem penapisan ginjal dan bercirikan azotemia dan graviti spesifik rendah bagi urin. Kecederaan ginjal akut dapat disebabkan oleh kehilangan bekalan darah, hiperkalsemia, atau toksin seperti etilena glikol (antibeku) atau antibiotik aminoglikosida (lihat Keracunan etilena glikol). Kegagalan ginjal kronik dapat menjadi kongenital dan/atau diwarisi atau disebabkan oleh kanser, jangkitan, hipertensi, glomerulonefritis, amiloidosis, fibrosis ruang antara progresif, atau sebarang punca kecederaan ginjal akut.
** Glomerulonefritis* ialah kehadiran kompleks imun di dalam glomerulus, yang menghasilkan kebocoran protein ke dalam urin. Ini dapat disebabkan oleh kanser, penyakit cacing jantung, piometra, jangkitan riketsia, atau lupus eritematosus sistemik. Ini dapat menyebabkan kegagalan ginjal kronik, hipoalbuminemia, yang dapat menyebabkan asites dan edema periferi, dan sindrom nefrosis, yang dapat menyebabkan hipertensi atau kehiperbolehgumpalan.
** Penyakit ginjal kekeluargaan ialah punca tidak lazim bagi kegagalan ginjal pada anjing muda. Kebanyakan punca berkaitan dengan baka (kekeluargaan) dan sesetengah punca diwarisi.
** Glomerulopati kebakaan anjing Samoyed (SHG) ialah penyakit kebakaan tidak meradang pada glomerulus ginjal yang berlaku pada baka anjing Samoyed. Penyakit ini telah ditunjukkan sebagai model untuk nefritis kebakaan (HN) pada manusia.
* Penyakit pundi kencing
** Batu pundi kencing atau urolit adalah lazim pada anjing. Batu membentuk di dalam pundi kencing dengan saiz berlainan dan dalam bilangan berlainan yang sekunder kepada jangkitan, pengaruh diet, dan genetik. Jenis batu termasuk struvit, kalsium oksalat, urat, sistina, kalsium fosfat, dan silikat. Batu struvit dan batu kalsium oksalat setakat ini merupakan yang paling lazim.
** Jangkitan salur kencing*, secara spesifik sistitis atau jangkitan pundi kencing, adalah lazim pada anjing dan biasanya disebabkan oleh bakteria. Tanda termasuk darah di dalam urin (hematuria), kesukaran pengencingan (disuria), dan pengencingan kerap (poliuria). Jenis paling lazim bagi bakteria yang dikulturkan daripada urin daripada anjing dengan sistitis merupakan *[[Escherichia coli|E. coli]]*, *[[Staphylococcus]]* spp., *[[Proteus mirabilis]]*, *[[Streptococcus]]* spp., *[[Klebsiella pneumoniae]]*, *[[Pseudomonas aeruginosa]]*, dan *[[Enterobacter]]* spp.
** Inkontinens urinari* ialah kebocoran urin, yang biasanya disebabkan oleh ketidakkompetenan sfinkter salur kencing pada anjing dewasa dan ureter ektopik (keadaan kongenital yang melibatkan ureter yang memasuki salur kencing yang posterior bagi sfinkter salur kencing) pada anak anjing. Pada anjing dewasa, ini paling lazim terlihat pada betina terkembiri besar. Kekurangan estrogen pada anjing terkembiri telah dipautkan dengan perkembangan inkontinens. Penggantian estrogen, fenilpropanolamina, dan pembedahan telah kesemuanya digunakan untuk rawatan.
* Penyakit pembiakan
** Penyakit prostat* pada anjing termasuk hiperplasia prostat benigna (BPH), prostatitis (jangkitan prostat), kanser, dan sista dan abses. BPH ialah yang paling lazim dan didapati pada anjing utuh (tidak terneuter) berusia. Tanda termasuk darah di dalam urin dan terikan untuk kencing dan meninja. Pengembirian ialah rawatan pilihan. Prostatitis dapat dikaitkan dengan BPH. Bakteria yang menyebabkan prostatitis termasuk *[[Escherichia coli|E. coli]]*, *[[Staphylococcus]]* spp., *[[Streptococcus]]* spp., dan *[[Mikoplasma|Mycoplasma]]* spp.
** Kriptorkidisme adalah apabila salah sebiji buah zakar kekal di dalam abdomen atau kanal inguen selepas peringkat normal perkembangan. Ini ialah kejadian lazim pada anjing dan disangkakan sebagai trait resesif autosom terbatas jantina.
** Kebuntingan palsu*, atau pseudosiesis, ialah keadaan lazim pada anjing betina utuh. Tanda termasuk pembengkakan kelenjar mama, laktasi, keengganan untuk makan, dan tingkah laku "keibuan" untuk objek kecil.
** Piometra ialah jangkitan pada rahim. Ini ialah keadaan lazim dan berpotensi membawa maut pada anjing. Tempoh risiko utama untuk betina adalah selama lapan minggu selepas kemuncak kitaran estrusnya telah tamat.
* Hernia umbilikus* ialah kegagalan gelang umbilikus pada dinding abdomen untuk tutup. Ini sangat lazim dan dapat disebabkan oleh genetik atau oleh tarikan pada tali pusat atau pemotongan tali pusat dengan terlalu dekat dengan tubuh. Ini dibetulkan dengan pembedahan.
* Hernia inguen* ialah protrusi bagi kandungan abdomen melalui kanal inguen. Ini dibetulkan melalui pembedahan.

## Kanser
* Tumor kelamin boleh pindah anjing ialah tumor pada genitalia luaran (zakar, vulva). Ini disebarkan melalui hubungan seks dan lebih lazim di kawasan beriklim panas dan lembap.
* Hemangiosarkoma ialah tumor agresif yang paling kerap menjejaskan jantung, limpa, kulit dan tisu subkutis, dan hati.
* Osteosarkoma ialah tumor tulang agresif yang lazimnya merebak ke arah paru-paru. Ini lebih lazim pada anjing baka besar dan anjing baka gergasi.
* Histiositoma ialah tumor kulit benigna yang lebih lazim pada anjing muda (<4 tahun) dan kerap reda tanpa rawatan.
* Histiositosis malignan (sarkoma histiosit) ialah kanser agresif yang didapati terutamanya pada baka tertentu termasuk anjing gunung Bern, anjing Rottweil, anjing pengutip keemasan, dan anjing pengutip berbulu rata. Ini bercirikan pencerobohan ke arah sendi, paru-paru, limpa, nodus limfa, dan organ lain oleh histiosit malignan.
* Tumor sel masta (mastositoma) ialah sejenis tumor yang biasanya didapati pada kulit anjing. Ini juga dapat mencerobohi subkutis dan merebak ke arah hati, limpa, atau sumsum tulang.
* Limfoma (limfosarkoma) ialah kanser malignan yang dikelaskan mengikut lokasi, jenis sel, dan gred histologi. Bentuk paling lazim pada anjing adalah berpusat berbilang, dengan melibatkan nodus limfa.
* Fibrosarkoma ialah tumor malignan yang paling lazim berlaku di dalam mulut pada anjing dan kurang lazim pada kulit, subkutis, dan tulang.
* Fibromatosis agresif, yang juga dikenali sebagai fibromatosis desmoid, iaitu sejenis sarkoma tisu lembut tidak memetastasis, mungkin berlaku pada anjing.
* Karsinoma sel skuamus* ialah tumor malignan pada anjing yang paling lazim berlaku di dalam rongga mulut, termasuk lidah, tonsil, dan gusi. Karsinoma sel skuamus membentuk 5 peratus daripada jumlah tumor kulit pada anjing dan merupakan tumor paling lazim pada jari kaki. Anjing dengan kulit tidak berpigmen pada hidung mungkin menghidap kanser ini daripada pendedahan jangka panjang kepada sinar matahari.
* Tumor kelenjar perianal (juga dipanggil tumor hepatoid) ialah sejenis tumor yang didapati dekat dengan dubur pada anjing yang timbul daripada tisu kelenjar terkhusus yang didapati di dalam perineum. Ini paling lazim pada anjing jantan utuh (tidak terneuter).
* Adenokarsinoma pundi dubur ialah tumor malignan tidak lazim dan agresif yang didapati pada anjing yang timbul daripada tisu pundi dubur.
* Melanoma* membentuk empat hingga enam peratus daripada jumlah tumor kulit pada anjing dan biasanya benigna. Ini merupakan tumor kedua paling lazim pada jari kaki dan adalah malignan di lokasi ini. Melanoma juga merupakan tumor mulut lazim pada anjing. Tumor malignan merebak paling lazim ke arah nodus limfa dan paru-paru.
* Leukemia* merupakan proliferasi progresif bagi sel darah putih berkanser di dalam sumsum tulang, lalu menyebabkan kemusnahan sumsum tulang dan pansitopenia dalam banyak kes. Jenis leukemia pada anjing termasuk leukemia limfoblas akut, leukemia mielosit akut, leukemia monosit akut, leukemia mielomonosit akut, leukemia megakariosit akut, leukemia limfosit kronik, leukemia mielogenus kronik, leukemia basofilik kronik, dan leukemia eosinofilik kronik (atau sindrom hipereosinofilik).
* Plasmasitoma* merupakan tumor kulit lazim pada anjing yang diterbitkan daripada limfosit B. Kebanyakannya adalah benigna. Tumor asal limfosit B yang menjejaskan sumsum tulang dan meresap ke seluruh tubuh adalah malignan dan dipanggil mieloma berbilang*.
* Kanser prostat* adalah jarang pada anjing dan berlaku pada individu utuh dan individu terneuter. Ini adalah malignan. Jenis paling lazim ialah adenokarsinoma. Tanda termasuk darah di dalam urin dan terikan untuk kencing atau meninja. Ini paling lazim merebak ke arah tulang dan paru-paru.
* Tumor mama pada anjing berpotensi benigna atau malignan. Ini berlaku paling lazim pada betina tidak terkembiri atau betina yang dikembiri kemudian dalam kehidupan.
* Insulinoma* pada anjing merupakan tumor perembes insulin pada pankreas. Tanda paling lazim ialah hipoglisemia. Ini lazimnya memetastasis ke hati.
* Kanser mulut* termasuk tumor pada mulut, tonsil, gusi, dan lelangit. Jenis paling lazim merupakan karsinoma sel skuamus, melanoma, dan fibrosarkoma.
* Tumor mata* pada anjing didapati pada kelopak mata, konjunktiva, kelopak mata ketiga, kornea, sklera, iris, jasad silium, retina, koroid, saraf optik, dan orbit. Jenis paling lazim merupakan adenoma kelenjar Meibom (kelopak mata), papiloma (kelopak mata), melanoma (kelopak mata, konjunktiva, sklera, iris, jasad silium, koroid), karsinoma sel skuamus (konjunktiva), adenoma (jasad silium), adenokarsinoma (jasad silium), limfoma (retina, koroid, jasad silium), meduloepitelioma (retina, koroid), ganglioglioma (retina, koroid), osteosarkoma (orbit), tumor sel masta (orbit), dan meningioma selaput saraf optik.
* Kanser hidung membentuk sehingga satu hingga dua peratus daripada semua jenis tumor pada anjing. Adenokarsinoma ialah jenis paling lazim, yang diikuti oleh sarkoma seperti fibrosarkoma dan kondrosarkoma. Tanda termasuk bersin dan lelehan hidung berdarah.
* Kanser tiroid* adalah jarang dan biasanya tidak produktif pada anjing (tidak seperti pada kucing, yang padanya ini menyebabkan hipertiroidisme). Sepertiga tumor tiroid merupakan adenoma benigna kecil; selebihnya merupakan karsinoma malignan, yang biasanya besar dan invasif.
* Kanser perut usus* adalah tidak lazim pada anjing. Jenis paling lazim ialah limfoma. Kanser esofagus bukan limfoma adalah amat jarang, sementara jenis paling lazim merupakan karsinoma sel skuamus, adenokarsinoma, leiomiosarkoma, dan sarkoma osteogenik yang dikaitkan dengan parasit *[[Spirocerca lupi]]*. Kanser perut bukan limfoma biasanya merupakan adenokarsinoma dan kanser usus bukan limfoma pula biasanya merupakan polip, adenoma, adenokarsinoma, leiomiosarkoma, dan leiomioma.
* Kanser ginjal* adalah tidak lazim pada anjing. Jenis paling lazim ialah karsinoma sel ginjal.
* Kanser paru-paru* biasanya merupakan hasil metastasis pada anjing. Tumor primer adalah jarang. Jenis paling lazim ialah adenokarsinoma.
* Tumor jantung* adalah jarang pada anjing. Jenis termasuk hemangiosarkoma, fibrosarkoma, dan fibroma.
* Tumor buah zakar* ialah tumor paling lazim bagi salur pembiakan jantan anjing. Jenis tumor termasuk tumor sel Sertoli, seminoma, dan tumor sel ruang antara. Tiada antara yang tersebut yang memetastasis.
* Kanser ovari* adalah tidak lazim pada anjing, dengan tumor sel granulosa sebagai jenis paling lazim. Jenis tumor ini dapat memetastasis dan dapat menyebabkan hiperplasia endometrium sista.
* Kanser rahim* adalah sangat jarang pada anjing. Jenis paling lazim ialah leiomioma benigna.
* Kanser pundi kencing* biasanya malignan pada anjing. Jenis paling lazim ialah karsinoma sel peralihan.
* Kanser hati* biasanya metastatik pada anjing. Tumor primer termasuk adenoma sel hati beninga (hepatoma) dan karsinoid hati malignan.
* Tumor otak* sama ada dapat menjadi metastatik atau primer pada anjing. Insiden tumor primer ialah 14.5 setiap 100,000 ekor anjing yang berisiko. Jenis termasuk meningioma, astrositoma, oligodendroglioma, dan sarkoma tidak berbeza.

## Tingkah laku
* Pika ialah selera untuk bahan tidak bernutrisi atau tingkah laku pemakanan bahan tidak bernutrisi (contohnya, pasir, arang batu, tanah, kapur, kertas). Pika dapat menjadi berbahaya kepada anjing. Contohnya, anjing yang memakan tanah dekat dengan jalan yang wujud sebelum penyingkiran berperingkat bagi plumbum tetraetil di dalam gasolin atau sebelum penamatan penggunaan minyak terkontaminasi (mengandungi bifenil berpoliklorin toksik) dapat mati. Selain keracunan, terdapat risiko sekatan perut usus atau kekoyakan di dalam perut atau sekatan esofagus. Pika pada anjing mungkin merupakan tanda bagi anemia hemolisis berantarakan imun, terutamanya apabila melibatkan pemakanan bahan seperti turap jubin, habuk konkrit, dan pasir. Anjing yang mempamerkan bentuk pika ini patut diuji untuk anemia dengan kiraan darah lengkap termasuk paras hematokrit, atau isi padu sel padat.
* Koprofagia ialah pengingesan tinja oleh anjing, sama ada tinja sendiri atau tinja daripada anjing lain atau haiwan lain. Ini dapat disebabkan oleh keadaan perubatan seperti kekurangan pankreas eksokrin, pemberian makanan berlebihan, atau malpenyerapan. Ini juga dapat menjadi masalah tingkah laku yang bercirikan pencarian perhatian, pengukuhan, atau sebagai tingkah laku terpelajar. Banyak masalah kesihatan dapat timbul daripada kegiatan ini, termasuk parasit dalaman atau jangkitan dengan parvovirus anjing atau toksoplasmosis. Rawatan termasuk terapi pengubahsuaian tingkah laku atau pengubahan tinja untuk menjejaskan rasanya.

## Persekitaran
* Kepekaan terhadap anestesia dapat berlaku pada sebarang baka, tetapi anjing pemburu penglihatan telah menjadi kumpulan baka yang paling banyak didokumenkan mempunyai kebimbangan anestesia. Anjing pemburu penglihatan diketahui mempunyai tempoh pemulihan berpanjangan daripada tiobarbiturat yang bertindak dengan amat singkat seperti tiopental.
* Strok haba* dapat berlaku pada anjing, terutamanya pada baka bermuka rata seperti buldog atau pada baka gergasi. Baka, kekurangan air, senaman, dan suhu ambien tinggi mencenderungkan anjing terhadap strok haba. Tanda termasuk pemuntahan, diarea, kerebahan, kesukaran pernafasan, dan suhu badan yang menghampiri . Rawatan termasuk pendinginan anjing dengan tuala basah dan kipas, terapi bendalir dalam vena, dan penjagaan sokongan lain. Jika suhu anjing mula menurun kepada sekitar , hentikan proses pendinginan. Izinkan hanya beberapa kali jilatan air untuk anjing berkenaan sehingga suhu mula menurun kepada paras lebih normal. Jangan izinkan tegukan air besar dan banyak kepada anjing berkenaan. Jika anjing mencungap secara berlebihan dan kemudian meminum air dengan banyak, jumlah udara banyak mungkin ditelan bersama-sama dengan air dan ini dapat menyebabkan kes mengancam nyawa akibat volvulus pendilatan gaster (kembung) di dalam perut.
* Rumput lacang dan senkrus dapat menembusi pelapik mulut atau kulit dan bermigrasi, lalu menyebabkan abses dan menyalirkan salur.

## Racun dan dos berlebihan
* Asetaminofen (parasetamol, Tylenol) dapat menyebabkan kerosakan hati pada anjing. Dos toksik ialah 150 mg/kg.
* Ibuprofen (Advil)* dapat menyebabkan perengsaan perut usus, ulser perut, dan kerosakan ginjal pada anjing.
* Naproksen (Aleve)* mempunyai separuh hayat panjang pada anjing dan dapat menyebabkan perengsaan perut usus, anemia, melena (darah tercerna di dalam tinja), dan pemuntahan.
* Antibeku* adalah sangat berbahaya kepada anjing dan menyebabkan kemurungan sistem saraf pusat dan kecederaan ginjal akut. Rawatan perlu dilakukan dalam tempoh lapan jam selepas pengingesan untuk berjaya. Lihat Keracunan etilena glikol.
* Pengingesan racun mencit dan tikus* adalah lazim pada anjing. Kebanyakan rodentisid di Amerika Syarikat merupakan bahan antigumpal dengan menyusutkan vitamin K. Jenis ini ialah punca paling kerap bagi keracunan pada haiwan peliharaan. Produk generasi ketiga mengandungi brodifakum atau bromadiolon dan adalah toksik selepas pengingesan tunggal. Tanda termasuk perdarahan spontan dan berlebihan secara dalaman dan luaran. Rawatan adalah dengan pensuplemenan vitamin K. Rodentisid lain mungkin mengandungi kolekalsiferol yang menyebabkan hiperkalsemia dan membawa kepada masalah jantung dan masalah ginjal. Rodentisid lebih baharu mungkin mengandungi brometalin yang menyebabkan tanda sistem saraf pusat seperti sawan, penggeletaran otot, dan kemurungan.
* Insektisid* yang digunakan pada anjing untuk pinjal dan sengkenit lazimnya mengandungi sama ada organofosfat atau karbamat. Bahan kimia ini dapat diserap melalui kulit, konjunktiva, salur perut usus, dan paru-paru. Organofosfat merencatkan asetilkolinesterase secara tidak boleh balik dan karbamat merencatkan kolinesterase secara boleh balik. Ketoksikan berlaku melalui dos berlebihan dengan produk sesuai atau penggunaan produk pertanian. Tanda untuk kedua-dua termasuk hipersalivasi, pemuntahan, ketidakbermayaan, penggeletaran, kesukaran berjalan, kelemahan, dan kematian.
* Coklat ialah punca lazim bagi keracunan pada anjing. Dasar toksik pada coklat merupakan teobromina dan kafeina. Coklat Baker's ialah bentuk paling berbahaya kerana ini mengandungi kepekatan lebih tinggi bagi ubat ini, yang diikuti oleh coklat separa manis, coklat gelap, dan kemudian coklat susu. Tanda termasuk pemuntahan, diarea, penggeletaran, kesukaran berjalan, sawan, dan masalah jantung.
* Keracunan plumbum* adalah tidak lazim pada anjing. Pendedahan kepada plumbum adalah daripada pemakanan kopekan cat daripada cat berasaskan plumbum (terdapat di rumah yang dicat sebelum tahun 1950) dan pemakanan objek plumbum seperti peluru biji, batu ladung, atau pengimbang. Tanda keracunan termasuk pemuntahan, diarea, kebutaan, sawan, dan penggeletaran.
* Anggur dan kismis merupakan bakal punca bagi kegagalan ginjal pada anjing.
* Bawang putih, bawang merah, dan kucai adalah toksik untuk anjing. Bahan ini menyebabkan kemusnahan sel darah merah yang dikenali sebagai anemia badan Heinz, iaitu suatu bentuk anemia hemolisis. Tiada kuantiti jelas yang telah ditetapkan sebagai permulaan anemia ini. Tindak balas beracun dapat disebabkan oleh bawang merah, bawang putih, dan kucai mentah, masak, atau kering, termasuk yang disertakan dalam bentuk serbuk atau ternyahhidrat. Hindari semua makanan yang mengandungi bawang merah atau varian bawang merah (seperti sos spageti).

## Lain-lain
* Penyakit vestibul ialah keadaan tidak lazim pada anjing berusia. Kebanyakan kes bersifat idiopati, tetapi ini juga dapat disebabkan oleh otitis interna, atau jangkitan telinga dalam, tumor, dan ensefalitis. Tanda termasuk nistagmus, pencondongan kepala, berpusing-pusing, pemuntahan, dan kejatuhan ke satu sisi. Penyakit vestibul idiopati biasanya reda dalam tempoh beberapa hari hingga beberapa minggu.
* Molera (lubang pada tengkorak), yang lebih dikenali sebagai fontanel terbuka, mungkin merupakan tanda bagi hidrosefalus, tetapi juga merupakan penemuan normal pada baka mainan seperti anjing Chihuahua.
* Masalah kelenjar dubur adalah sangat lazim dan mungkin termasuk pengimpakan, jangkitan, atau pengabsesan. Kelenjar ini biasanya dikosongkan apabila anjing berkenaan meninja.
* Demam ''shar pei'' bercirikan demam berulang dan pembengkakan keting pada *[[shar pei]]*. Ini dapat menyebabkan kegagalan ginjal dan kegagalan hati.
* Kegagalan hati adalah lazim. Tanda termasuk pemuntahan, kehilangan selera, kesusutan berat, dan jaundis. Punca termasuk jangkitan bakteria atau jangkitan virus, serangan toksik, kanser, penyakit penyimpanan tembaga, atau ini mungkin idiopati.
* Penyakit gigi adalah sangat lazim. Kalkulus ialah tanda paling nyata, tetapi gingivitis yang berkembang menjadi periodontitis menyebabkan kepatahan gigi. Rawatan melibatkan penskaleran dan penggilapan gigi dalam pengaruh anestesia umum dan rawatan bagi sebarang penyakit periodontium. Pencegahan adalah sangat penting dan dapat dicapai melalui pengamalan diet atau ganjaran khas, pemberusan, dan gel pencegahan plak.
* Pirau portosistemik ialah pemintasan hati oleh sistem peredaran tubuh. Ini sama ada dapat menjadi keadaan kongenital atau keadaan perolehan.
* Hernia perineum bercirikan pengherniaan bagi kandungan abdomen melalui diafragma pelvis, yang menyebabkan pembengkakan di salah satu sisi dubur.
* Diskinesia silium primer ialah disfungsi bagi silium, yang menjelma sebagai ketidakmotilan sperma dan penyakit pernafasan. Tanda termasuk lelehan hidung, pneumonia berulang, dan kemandulan. Gejala berkembang sejurus selepas kelahiran.
* Sumbing bibir dan sumbing lelangit adalah tidak lazim dan pada umunya menyebabkan kesukaran dengan penyusuan dan, yang lebih serius, pneumonia penyedutan.
* Hernia diafragma kongenital adalah tidak lazim dan biasanya disebabkan oleh trauma. Kebanyakan hernia diafragma biasanya merupakan komunikasi antara peritoneum dengan perikardium dan biasanya merupakan penemuan tidak sengaja.
* Hiperplasia gusi terlihat pada baka brakisefalik, terutamanya bokser. Ini pada umumnya benigna, tetapi pengimpakan makanan dan bulu adalah lazim.
* Penyakit keracunan salmon ialah penyakit maut yang disebabkan oleh jangkitan dengan riketsia, sama ada *Neorickettsia helminthoeca* atau *N. elokominica*. Anjing dijangkiti dengan memakan salmon mentah dari Barat Laut Pasifik.
* Tindak balas vaksin merupakan peristiwa buruk yang berlaku ikutan pemvaksinan, termasuk pembentukan granuloma, tetapi istilah tindak balas vaksin paling lazim digunakan untuk memerihalkan tindak balas kehiperpekaan jenis I. Tanda paling lazim merupakan pembengkakan muka dan geligata, tetapi lebih jarang tanda sangat serius seperti hipotensi dan kerebahan mungkin berlaku.
* Lupus eritematosus sistemik (SLE) ialah penyakit sistem imun yang bercirikan kehadiran antibodi terhadap asid nukleik dan/atau antibodi terhadap sel darah merah, platelet, limfosit, faktor pembekuan, dan tiroglobulin. Penyakit ini dapat menyebabkan pengendapan kompleks imun atau penyakit autoimun. Pengendapan kompleks imun dapat menyebabkan vaskulitis, meningitis, neuritis, dan penyakit sendi dan kulit. Tanda paling lazim merupakan anemia hemolisis atau trombositopenia.
* Miastenia gravis terhasil daripada kehadiran antibodi terhadap reseptor asetilkolina. Tanda termasuk megaesofagus dan kelemahan otot.
* Tetanus ialah penyakit yang disebabkan oleh bakteria *[[Clostridium tetani]]* ikutan kontaminasi luka. Anjing adalah tidak sangat rentan terhadap tetanus. Tanda termasuk kesukaran pembukaan mulut dan pemakanan, pengecutan otot muka, dan pemanjangan tegar bagi anggota. Anjing mungkin juga menghidap tetanus setempat, yang tandanya termasuk kekakuan anggota yang merebak ke selebih tubuh.
* Polidaktili ialah kehadiran jari tambahan, pada umunya di sisi preaksial (kuku embun). Ini adalah lebih lazim pada baka tertentu, seperti anjing besar Pyrénées.
* Keruntuhan trakea bercirikan pembentukan tidak lengkap atau pelemahan bagi gelang rawan bagi trakea. Ini adalah paling lazim pada baka kecil dan baka mainan. Tanda termasuk batuk (kerap dipanggil "batuk bunyi angsa" kerana bunyinya), terutamanya apabila teruja.
* Sindrom sekatan salur udara brakisefalik ialah keadaan bagi anjing brakisefalik (berhidung pendek), yang bercirikan kehadiran lubang hidung stenotik, lelangit lembut memanjang, trakea sempit, larinks runtuh, dan sakul larinks terbokong. Tanda termasuk pernafasan sukar dan hingar. Pilihan pembedahan tersedia.

## Lihat juga
* Kesihatan anjing
* Mastositoma pada anjing
* Jangkitan cacing benang pada anjing
* Parasit dan patogen serigala

## Rujukan